Malawiër gevonnis na gastehuis-moordeBrian en Tillie Pope. Foto: Verskaf Pharaoh Mohne (32) is tot twee keer lewenslange tronkstraf gevonnis vir die moorde. Hy is ook tot 15 jaar tronkstraf gevonnis op elk van die aanklagte van poging tot moord, vyf jaar tronkstraf vir ontvoering, drie jaar vir die besit van ŉ ongelisensieerde vuurwapen en ammunisie en agt jaar tronkstraf vir huisbraak en diefstal. Die egpaar het in April verlede jaar saam met Brian se seun Warren, sy vrou Marlene, en hul twee kinders op die plaas Tweevley oorgebly vir die naweek. Pope is twee keer geskiet en Tillie drie keer. Die moordenaar is toe na Warren en Marlene se kamer waar hy Warren met ŉ tuinvurk aangeval het. Marlene is in die arm gesteek. Die aanvaller het hierna vir Marlene en die twee kinders, toe een en vier jaar oud, in ŉ motor ingedwing. Hy het ŉ ent gery en toe weer stilgehou om glo nog mense op te laai. Marlene het haar kans gesien en agter die stuurwiel ingespring en weggejaag. ŉ Boer op een van die aangrensende plase het intussen by die gastehuis opgedaag na hy die geweerskote gehoor het en die moordenaar het gevlug. Mohne is kort na die moorde in hegtenis geneem. Die saak is deur die Valke in die Vrystaat ondersoek. “Ek wil die lede wat direk en indirek by die ondersoek betrokke was, gelukwens met uitstekende speurwerk, asook die regbank wat ŉ duidelike boodskap aan misdadigers gestuur het dat misdaad nie betaal nie,” het lt.genl. Thabethe Mpembe, provinsiale polisiekommissaris, gesê. Klik hier vir alle vorige berigte oor die saak.